Ρότζερ Μέισον

Ο Ρότζερ Φίλιπ Μέισον Τζούνιορ, ή απλά Ρότζερ Μέισον (Ουάσινγκτον, 10 Σεπτεμβρίου 1980) είναι Αμερικανός πρώην επαγγελματίας καλαθοσφαιριστής. Έχει ύψος 1,96 μ. και αγωνιζόταν στη θέση του σούτινγκ γκαρντ.

Κολλεγιακή σταδιοδρομία 
Ο Ρότζερ Μέισον πέρασε από τα λύκεια Σίντουελ Φρεντς Σκούλ και Γκουντ Κάουνσελ ενώ στη συνέχεια και συγκεκριμένα το 1999 όντας 19 ετών εισήχθη στο Πανεπιστήμιο της Βιρτζίνια.

Με τη μπασκετική ομάδα του Πανεπιστημίου, τους Βιρτζίνια Κάβαλιερς, αγωνίστηκε για πρώτη φορά σε Κολλεγιακό πρωτάθλημα. Το 2002 αποφοίτησε από το πανεπιστήμιο σε ηλικία 22 ετών.

Επαγγελματική σταδιοδρομία 
Το 2002 και μετά την αποφοίτησή του από το Πανεπιστήμιο της Βιρτζίνια, ο Μέισον συμμετείχε στα Ντραφτ του ΝΒΑ και κατάφερε να επιλεγεί από τους Σικάγο Μπουλς με τους οποίους αργότερα υπέγραψε επαγγελματικό συμβόλαιο συνεργασίας. Με την ομάδα του Σικάγο αγωνίστηκε ολόκληρη τη σεζόν 2002-03, και λίγο στις αρχές του 2003-04.

Επόμενες ομάδες της καριέρας του Μέισον μετά τους Σικάγο Μπουλς ήταν οι Τορόντο Ράπτορς, ομάδες επίσης του ΝΒΑ.

Στις αρχές του 2005, ο Μέισον αποφάσισε να αφήσει για πρώτη φορά στην καριέρα του την Αμερική και ταξίδεψε στην Ελλάδα με προορισμό τον Ολυμπιακό Πειραιώς, στον οποίο αγωνίστηκε για μία σεζόν χωρίς να καταφέρει ωστόσο να κατακτήσει κάποιο τίτλο.

Την περίοδο 2005-06 αγωνίστηκε με τη Χάποελ Ιερουσαλήμ, ομάδα του Ισραήλ.

Το 2006, ο Ρότζερ Μέισον επέστρεψε στην Αμερική και το ΝΒΑ, παίρνοντας μεταγραφή στους Ουάσινγκτον Ουίζαρντς, στους οποίους παρέμεινε για δύο χρόνια.

Τη διετία 2008-2010, ο Μέισον αγωνίστηκε με τους Σαν Αντόνιο Σπερς, ενώ το 2010 μεταπήδησε στους Νιου Γιορκ Νικς.

Στα τέλη του 2011 επέστρεψε στους Ουάσινγκτον Ουίζαρντς, ενώ το καλοκαίρι του 2012 υπέγραψε μονοετές συμβόλαιο συνεργασίας με τους Νιου Όρλεανς Χόρνετς.

Στις 27 Σεπτεμβρίου του 2013, ο Μέισον μετεγγράφη στους Μαϊάμι Χιτ, στους οποίους αγωνίστηκε μέχρι τις αρχές του 2014.

Διεθνείς συμμετοχές 
Ο Ρότζερ Μέισον ήταν μέλος της μπασκετικής ομάδας των Ηνωμένων Πολιτειών της Αμερικής που συμμετείχε στην Πανεπιστημιάδα του 2001 η οποία διεξήχθη στο Πεκίνο. Ο Μέισον κατάφερε να κατακτήσει με την εθνική του ομάδα στη συγκεκριμένη διοργάνωση το χάλκινο μετάλλιο.

Πηγές 
 Το προφίλ του Μέισον στο virginiasports.com 
 Το προφίλ του Μέισον στο nba.com
 Στους Πρωταθλητές Χιτ ο άλλοτε «ερυθρόλευκος» Μέισον

Αμερικανοί καλαθοσφαιριστές
Καλαθοσφαιριστές Σικάγο Μπουλς
Καλαθοσφαιριστές Τορόντο Ράπτορς
Καλαθοσφαιριστές ΟΣΦΠ
Καλαθοσφαιριστές Χάποελ Ιερουσαλήμ
Καλαθοσφαιριστές Ουάσινγκτον Ουίζαρντς
Καλαθοσφαιριστές Σαν Αντόνιο Σπερς
Καλαθοσφαιριστές Νιου Γιορκ Νικς
Καλαθοσφαιριστές Νιου Ορλίνς Πέλικανς
Καλαθοσφαιριστές Μαϊάμι Χιτ
Καλαθοσφαιριστές αμερικανικών συλλόγων
Καλαθοσφαιριστές του NBA